**Распад Српског царства**

 После **смрти цара Душана** почиње опадање моћи Српског царства, то ће бити посебно изражено пред **турском најездом**. После 1365. године, када су преместили своју престоницу у Једрене, Турци Османлије су нападале српске земље, Серску област и Источну Македонију. Од цара Уроша су се **одвојили обласни господари**, међу првима његов стриц, Душанов полубрат **Симеон Синиша Немањић, и прогласио се за цара у Тесалији**, а **у Валони се осамосталио Урошев ујак Јован Комнин Асен**. Тако су се од Србије одвојиле Тесалија и територије данашње Албаније, док је остатак царства подељен на десетак скоро потпуно суверених области. У **Серској области је владала царица Јелена, коју је 1365. наследио деспот Угљеша Мрњавчевић**. **Већим делом Македоније са седиштем у Прилепу, владао је Угљешин брат, краљ Вукашин Мрњавч**евић. Мрњавчевићи су се наметнули као савладари цара Уроша и од њега су добили високе титуле. **Источном Македонијом су владала браћа Константин и Јован Драгаш (Дејановић)**. **Косовом и Метохијом од Скопља до Tрепче је владао Вук Бранковић**. **Област кнеза Лазара Хребељановића обухватала је Поморавље са центром у Крушевцу**. **Зетом су владали Балшићи**, са седиштем у **Скадру**. **Од Косова до Јадранског мора, простирала се област кнеза Војислава Војиновића.** Распарчана држава ослабљена **похлепом обласних господара** постала је лак плен турских освајача. Упади Турака у Серску област натерали су Угљешу Мрњавчевића да тражи помоћ, али се његовом позиву одазвао једино Вукашин Мрњавчевић. Њихова војска ће касније претрпети страшан пораз у Маричкој бици 1371. године.

**Битка на Марици 1371. године**:

О Косовској бици из 1389. године певане су песме и причане приче. Реч је о боју толико утканом у свест народа да нема Србина који не зна шта се тада догодило. Ипак, стратешки, војно и историјски, Маричка битка која се одиграла још 1371. године, иако много мање позната, била је далеко значајнија за даљи ток српске историје. Маричка битка или Бој код Черномена одиграо се на септембра 1371. године.

Малобројна турска војска сукобила се са вишеструко јачим српским трупама под вођством краља Вукашина и његовог брата деспота Јована Угљеше. Исход је био поражавајући – иако малобројнији, Турци су успели да „до ногу“ потуку српску војску, а погинула су оба брата Мрњавчевић. Овај бој представља почетак османских освајања територија којима је владао српски цар Душан. О самом току битке данас се мало зна. На основу доступних извора изгледа да су Турци напали преко ноћи и српску војску затекли неспремну. Покољ који се затим догодио код Черномена на Марици скоро нико није преживео. Након боја Турци су место прозвали „Срб сингиди“ – „Српска погибија“.

**Бој на Косову на Видовдан 15/28. јуна 1389. године**:

Српску војску предводио је **кнез** (не цар!!) **Лазар Хребељановић**, иако није успео да сакупи сву српску властелу, а ни све српске ратнике.Од обласних господара кнезу Лазару се придружио **Вук Бранковић (господар Косова)**, један одред послао је и босански бан Твртко I Котроманић, на челу са војводом **Влатком Вуковићем**. Турску војску предводио је **султан Мурат I са синовима Бајазитом и Јакубом**.

Појединости о целом току битке нису познате, има више верзија. Велика вероватноћа је да је турског султана Мурата **убио српски ратник Милош Обилић**. Предања говоре да су Милоша пре битке на кнежевој вечери програсили издајником. За време битке, Милош је на превару ушао у турски логор, говорећи да жели да пољуби скуте султану, у знак покорења, и убио га ножем. Други наш стари запис *Похвала кнезу Лазару* (из XV века) говори да је Мурат погинуо после борбе. Народно предање још говори и да је Милош извршио ово дело још пре почетка борбе. Једно писмо босанског краља Твртка помиње дванаест племића (завереника) који су заједно са Милошем извршили ово дело. Турски извори говоре да је Мурат погинуо после битке или мало пре њеног завршетка и да је убијен на превару од једног скривеног српског завереника или рањеног борца. О самом Милошу историја нема никакве појединости.

На Косову су Турци сахранили Муратову утробу (Муратово турбе) а тело је пренето у Једрене ради балсамовања. Старији син **Бајазит** прикрио је смрт султанову јер би то значило пораз Турака, и наређује јуриш, што је сатрло српску војску (коњицу) јер је била оклопна, за разлику од турске лаке коњице. **Брата Јакуба Бајазит је задавио, како би био једини владар.**

Ускоро је и кнез Лазар био ухваћен и убијен. Убрзо после тога Вук Бранковић и Влатко Вуковић су се повукли. Турци су се сутрадан после боја повукли, водећи са собом многе заробљенике и рањенике, али је већина рањеника умрла на путу.

Прве вести о бици записане су дванаест дана после боја од стране руског монаха Игњатија, који је пошао у посету светогорским манастирима. Најчуднији извештај је писмо босанског бана Твртка I који пише фирентијској влади како је он победио Турке на Косову, а о кнезу Лазару нема ни речи. Ово је још чудније јер је Твртко I имао извештај из прве руке, пошто се његов војсковођа Влатко Вуковић са делом војске вратио у Босну. То писмо је сачувано, као и његов одговор, у коме Фирентинци честитају Твртку I на победи и кажу да су срећни што је **хришћанска војска победила**. **Чак се и сазнаје да су у Паризу звонила црквена звона у част победе хришћана над неверницима. И**мамо и записе Бенедикта Курипечича који су настали су 250 година након Косовске битке. Бенедикт Курипечич је био члан аустријског посланства у Цариграду. **Курипечич у својој белешци заузима гледиште, да су Турци изгубили бој на Косову. Такви су били и први утисци у свету**.

**Академик Радован Самарџић** закључује да су модерни српски историчари, у ствари, преузели поруку да је битка на Косову за Србе била изгубљена: „Али, ако се приступи строго критучки и у обзир узму само савремене вести, резултат је веома чудан: или треба, као што они кажу, сматрати Србе победницима или се мора, што је једина извесност, схватити Косово можда вечитом тајном. О српском поразу, чешће: о српској погибији, говоре само накнадни писци, каснија традиција. Наука је, поводећи се и без жеље да то чини, за традицијом створила утисак сазнања о турској победи.“

Чињеница је и да је **Вук Бранковић** остао један од ретких који су наставили да пружају Турцима отпор, завршио је и у заробљеништву, где је и умро. Међутим, имао је жалосну судбину — њему је традиција доделила епитет „највећег српског издајника“, што је веома трагично, **нетачно**, а можда и злонамерно. СПЦ и даље негује овај стереотип **(зашто?)**

Задатак:

Одслушати на YouTube-**у „Бог се драги на Србе разљути“**, одломак из *Горског вијенца,* у интерпретацији Данила Лазовића. Анализирјте кога је Његош кривио за распад српског царства и у којим је заблудама око Вука Бранковића Његош писао! Анализирајте како се Његош опходи према јунаку Милошу Обилићу, кога сматра за највећег јунака светске херојске епопеје, где су Леонида и Сцевола наспрам њега „скрајнути“. То бих вам ја свакако рецитовао на часу и причали бисмо о томе.